Alisson Becker

Álisson Ramsés Becker (* 2. október 1992, Brazília), známy ako Alisson Becker alebo jednoducho Alisson, je brazílsky profesionálny futbalista, ktorý hrá ako brankár za klub Liverpool a brazílsky národný tím. Je považovaný za jedného z najlepších brankárov na svete pre jeho schopnosti s loptou na nohe, postavením a v situáciách jeden na jedného.
V roku 2019 bol vyhlásený za najlepšieho brankára FIFA a bol tiež držiteľom inauguračnej Yashin Trophy. Alisson bol taktiež dvakrát vybraný do FIFA FIFPRO Men's World 11.
Klubová kariéra.
Internacional.
Alisson sa narodil v Novo Hamburgo. V roku 2002 vo veku 10 rokov nastúpil do akadémie Internacional. 17. februára 2013 debutoval medzi seniormi, keď bol na šampionáte Campeonato Gaúcho nasadený do základnej zostavy proti Cruzeiro-RS. Jeho debut v sérii A nasledoval 25. augusta 2013, keď nastúpil doma proti Goiás. Zápas sa skončil 3:3. Sezónu ukončil so šiestimi vystúpeniami vo všetkých súťažiach.
AS Rím.
Alisson prestúpil do talianskeho klubu AS Rím v júli 2016. Za klub debutoval 17. augusta 2016, keď nastúpil v základnej zostave pri remíze v Lige majstrov UEFA 1:1 proti Portu, ale väčšinu sezóny strávil ako náhradník za Wojciecha Szczęsného. V priebehu sezóny odohral 15 zápasov, no neobjavil sa v žiadnom ligovom zápase. Szczęsny odišiel na začiatku nasledujúcej sezóny do Juventusu a Alisson prevzal číslo 1 na drese. Neskôr prezradil, že už uvažoval o odchode z Ríma, lebo nemal zaručeného viac herného času v seniorskom tíme.
Alisson konečne debutoval v Serie A počas otváracieho víkendu sezóny Serie A 2017/2018 – víťazným zápasom 1:0 nad Atalantou. Potom sa prvýkrát predstavil v Derby della Capitale 18. novembra. AS Rím v tomto zápase vyhral 2:1 nad miestnym rivalom Laziom. Bol chválený za svoje výkony v Lige majstrov 2017/2018 a zohral kľúčovú úlohu v sezóne klubu, v ktorej sa dostali až do semifinále. Klub neinkasoval na Stadio Olimpico v Lige majstrov ani jeden gól až do semifinále proti Liverpoolu 2. mája 2018, v ktorom hoci klub zápas vyhral 4:2, no nakoniec prehral 7:6. Alisson dostal pochvalu za svoje výkony počas sezóny 2017/2018. V sezóne 2017/18 si udržal celkovo 22 čistých kont, z toho 17 čistých kont v lige a 5 čistých kont v Lige majstrov.
Liverpool.
2018–19: Prvá sezóna a titul v Lige majstrov.
Dňa 19. júla 2018 Liverpool potvrdil prestup Alissona za poplatok 66,8 miliónov libier (72,5 miliónov €), čím sa stal najdrahším brankárom všetkých čias. Status najdrahšieho brankára mu dlho neostal. Len o štyri týždne neskôr Chelsea podpísala zmluvu s Kepom Arrizabalagom za 71,6 miliónov £ (80 miliónov €) z Athletica Bilbao. 10. augusta Liverpool prostredníctvom svojej oficiálnej webovej stránky potvrdil, že v sezóne 2018/19 bude Alisson na drese nosiť číslo 13.
4. marca 2019 si udržal svoje 17. čisté konto v Premier League v sezóne – najviac spomedzi všetkých brankárov Liverpoolu v histórií Premier League. Na konci sezóny si Alisson udržal v Premier League celkovo 21 čistých kont a získal Zlatú rukavicu. Vo vyraďovacej fáze Ligy majstrov medzitým Alisson zohral hlavnú úlohu, keď Liverpool postúpil do svojho druhého finále v rade tejto súťaži. V druhom semifinálovom zápase doma proti Barcelone dosiahol množstvo pôsobivých zákrokov, keď Liverpool prekonal deficit 3:0 z prvého zápasu a postúpil cez Barcelonu domácim víťazstvom 4:0 na Anfielde. Vo finále 1. júna 2019 si Alisson udržal čisté konto a klub porazil Tottenham Hotspur 2:0. Alisson chytil osem striel na bránu a vyhral s klubom svoju prvú trofej.
2019–20: titul v Premier League.
Po tom ako strávil Alisson svoju prvú sezónu s číslom 13 bolo jeho číslo na drese zmenené na jednotku. Predtým ju nosil Loris Karius.
Alisson nastúpil v FA Community Shield 2019 proti Manchestru City. Po remíze 1:1 v riadnom hracom čase vyhral nakoniec Manchester City 5:4 na penalty. 9. augusta 2019, v úvodnom zápase sezóny Premier League 2019/20 proti nováčikovi Norwich na Anfielde si Alisson v prvom polčase privodil zranenie lýtka a po 38 minútach ho musel striedať dvojka Adrián. Očakávalo sa, že bude mimo hry len na „pár týždňov“. V dôsledku toho si nezahral v Superpohári UEFA 2019, ktorý Liverpool vyhral 14. augusta 5:4 na penalty, po remíze 2:2 s Chelsea v riadnom hracom čase. Do zostavy sa vrátil 20. októbra remízou 1:1 proti rivalovi Manchestru United. 30. novembra bol pri výhre 2:1 nad Brightonom vylúčený za hru s loptou mimo určeného priestoru. 21. decembra si Alisson udržal čisté konto proti Flamengu vo finále MS klubov FIFA 2019. Pre Liverpool to bolo po prvýkrát v histórií, kedy vyhral MS klubov. 19. januára 2020 Alisson asistoval pri góle Mohameda Salaha z 93. minúty pri domácom víťazstve 2:0 proti Manchestru United v lige.
Dňa 6. marca 2020 sa Alisson opäť zranil, čo znamenalo, že vynechal prehru v osemfinále Ligy majstrov proti Atléticu Madrid. Premier League 2019/20 ukončil s medailou víťaza Premier League, keď odohral 29 zápasov.
2020 – 21: Pokračujúca vysoká úroveň výkonnosti.
20. septembra 2020 Alisson zachránil penaltu v druhom ligovom zápase Liverpoolu v sezóne Premier League 2020/21, keď klub vyhral 2:0 vonku nad Chelsea. Bola to Alissonova prvá zachránená penalta za Liverpool od jeho prestupu do klubu. Dňa 16. mája 2021 Alisson zaznamenal senzačný neskorý víťazný gól z rohového kopu pri víťazstve 2:1 proti West Bromwich Albion. Keďže Liverpool sa uchádzal o miesto v prvej štvorke a skóre bolo vyrovnané 1:1, Alisson v 95. minúte prišiel na rohový kop Liverpoolu. Roh, ktorý zahral Trent Alexander-Arnold našiel Alissona, ktorému sa podarilo skórovať hlavou. Bol to prvý gól, ktorý strelil brankár v súťažnom zápase v 129-ročnej histórii Liverpoolu, a šiestym brankárom, ktorý skóroval v Premier League.
2021 – 22: Pohárové double.
4. augusta 2021, pred začiatkom sezóny Premier League 2021/22, Alisson podpísal nové predĺženie zmluvy s Liverpoolom do leta 2027. 15. mája 2022 Alisson vyhral FA Cup s Liverpoolom, keď vo finále porazil rivala Chelsea 6:5 na penalty. Alisson zachránil penaltu od Masona Mounta a umožnil tak Kostasovi Tsimikasovi streliť víťaznú penaltu v penaltovom rozstrele. Okrem toho Alisson získal striebornú medailu v Lige majstrov, keď Liverpool vo finále prehral proti Realu Madrid 1:0. Liverpool len o vlások premeškal šancu dosiahnuť historický quadraple no umiestnil sa na druhom mieste v Premier League a Lige majstrov UEFA 2021/22, ale vyhral EFL Cup aj FA Cup.
2022 – 23: Prevládajúca obratnosť.
Dňa 16. októbra 2022 Alisson asistoval Mohamedovi Salahovi pri neskoršom víťaznom góle pri výhre Liverpoolu 1:0 nad rivalom Manchestrom City v Premier League. Alisson sa stal brankárom s najväčším počtom gólových asistencií v histórii Premier League s 3 asistenciami a 1 gólom za Liverpool. O tri dni neskôr, 19. októbra, Alisson zachránil penaltu od Jarroda Bowena, keď Liverpool porazil West Ham United 1:0 v Premier League. Alisson bol vyhlásený za hráča mesiaca Liverpool za október 2022. Alisson dosiahol 100 čistých kont za Liverpool 6. mája 2023 víťazstvom 1:0 proti Brentfordu. Na konci sezóny 2022/2023 Liverpoolu tesne unikla kvalifikácia Ligy majstrov UEFA. Napriek tomu bol Alisson v danej sezóne široko chválený ako jeden z najlepších hráčov v Premier League. Klub jeho výsledky odmenil trofejou pre najlepšieho hráča sezóny Liverpoolu.
Štýl hry.
Alisson je chválený za jeho schopnosť produkovať rozhodujúce zákroky a brilantnosť v situáciách jeden na jedného, ako aj jeho postavenie, rozohrávanie lôpt a konzistentnosť. Niektorými expertmi v tomto športe je hodnotený ako najlepší brankár na svete. Alisson cituje bývalého brankára Barcelony Víctora Valdésa ako inšpiráciu pre jeho schopnosť rozohrávať akcie zozadu, ako aj Manuela Neuera pre jeho štýl „sweeper keeper“. Alisson je tiež známy svojou rýchlosťou a dobrým načasovaním, keď sa má vyrútiť zo svojej čiary, ako aj svojou schopnosťou vyčistiť/napadnúť loptu nohami mimo bránkarského územia. Dokáže rýchlo rozohrať loptu zozadu rukami aj nohami a taktiež má schopnosť vytvoriť útok, či vytipovať si prihrávku na stredopoliarov svojimi dlhými kopmi od brány. Jeho schopnosti s loptou na nohe a pokoj v držaní lopty umožňuje jeho tímu hrať vysokú obrannú líniu.
Napriek svojej výške (1,93 m) je Alisson agilný a atletický brankár. Má dobré reflexy a vynikajúce schopnosti zastavovať strelu, ako aj schopnosť produkovať veľkolepé a inštinktívne zásahy, keď je to potrebné. Je známy predovšetkým svojim efektívnym štýlom brankárskej činnosti, predvídavosťou, dôslednosťou, vyrovnanosťou, inteligenciou a postavením.
Osobný život.
Alissonov starší brat Muriel je tiež brankárom a bol taktiež hráčom Internacional. Alissonova rodina z otcovej strany je nemeckého pôvodu, pričom jeho otec a stará mama hovoria plynule po nemecky. Počas hrania v Ríme dostal Alisson prezývku „Nemec“. Je tiež držiteľom nemeckého pasu. Alisson okrem svojej rodnej portugalčiny hovorí aj po taliansky a anglicky. V máji 2019 ho Svetová zdravotnícka organizácia (WHO) vymenovala za veľvyslanca dobrej vôle.
Alisson je oddaným letničným kresťanom a koná krsty vo svojom bazéne, kde zorganizoval aj krsty spoluhráča Roberta Firmina a manželky hráča Manchestru United Freda. Jeho spoluhráč Virgil van Dijk ho kvôli svojej viere prezýval „"Svätý brankár"“ a trofej Ligy majstrov zdvihol v tričku s nápisom „† = ❤“.
Úspechy a ocenenia.
Internacional
Liverpool
Brazília U23
Brazília
Individuálne